|  |
| --- |
| Til: InstituttstyretFra: InstituttlederSakstype: DiskusjonSaksnr.: D-SAK 1ePhorte: Notatdato: 07.11.2023Saksbehandler: Guro Frostestad |

Sosialantropologisk institutt

**Notat**

# Instituttleders forslag til prioriteringer i budsjettarbeidet

SAIs økonomiske handlingsrom er begrenset, og med endringene i finansieringsmodellen som får virkning fra 2025 vil det med stor sannsynlighet bli ytterligere begrenset. Likevel er det enkelte tiltak, hovedsakelig rettet mot studentrekruttering, tilknytning til instituttet og gjennomføring av studiene, som vil kreve friske eller økte midler i 2024. Som forberedelse til diskusjonene over og behandlingen av budsjettet i styremøtet i desember, ønsker jeg å fremlegge for styret følgende liste over tiltak jeg ønsker å prioritere, med dertil hørende kostnadsoverslag:

1. Gjeninnføring av OSI-seminaret for nye BA-studenter. Kostnad (uten egenandel): 65.000. Begrunnelse: identitetsskapende tiltak med lange historiske røtter, som skaper kullfølelse, bidrar til å skille antropologien ut fra andre fag på SV (og Blindern) og knytter tettere forbindelser mellom studentene og staben. Det vil inngå som del av en bredere «startpakke» som vi utvikler i forbindelse med Fadderuka.
2. Uttelling for tilstedeværelse ved forelesning for seminarledere. Kostnad: 120.000. Begrunnelse: uten å vite hva som faktisk er sagt på forelesning, er det vanskelig å skape en rød tråd i undervisningen på et emne. Selv om seminarledere likevel stiller opp også uten å få uttelling, er dette et dårlig signal å sende.
3. Bekostning av språkkurs for ansatte og deres ektefeller/partnere. Kostnad: 60.000. Begrunnelse: oppfølgingen og iverksettelsen av Fakultetsstyrets vedtak om norsk som hovedspråk ble overlatt til instituttene. Hensikten bak vedtaket er at nyansatte uten kjennskap til skandinavisk språk raskest mulig skal være i stand til å undervise på norsk og bekle faglige og administrative verv. Dette vil gå raskere om partnere kan følge kursene sammen, i tillegg til at det legger forholdene til rette for styrket integrering i det norske samfunnet, som også vil komme undervisningen til gode.
4. Utlysning av fast stilling som universitetslektor. Nettokostnad (med fradrag for utgifter korttids- og timebaserte kontrakter) 2024: 200.000, 2025: 400.000. Begrunnelse: hensynet til undervisningskvalitet, forutsigbarhet i undervisningsplanleggingen og muligheten for pedagogisk utviklingsarbeid. I tillegg vil en åpen utlysning være tilgjengelig for alle, i tråd med SAIs ambisjon om å være en forutsigbar arbeidsgiver.
5. Markering av 60-årsjubileum. Kostnad: 30.000. Begrunnelse: identitetsskapende tiltak, der nye og tidligere studenter og ansatte minnes hva som har vært, får et innblikk i hva som skjer og kan drøfte hvor veien videre skal gå – i tillegg til å gi Oslo-antropologien en skikkelig feiring. Lokaler og innledere er stort sett uten kostnad, utgiftene er knyttet til enkel matservering.
6. Stipend til to masteroppgaver på SvLeP. Kostnad: 40.000. Begrunnelse: stipendene gis for å studere hvordan undervisningen i programfaget Sosiologi og sosialantropologi arter seg, slik at vi kan få et bedre erfaringsgrunnlag for å finne kunnskapsmangler og behov instituttet kan dekke.
7. Utvikling av lærernettverk og undervisningsressurser for videregående skoler. Kostnad: 50.000. Begrunnelse: flertallet av lærere i programfaget Sosiologi og sosialantropologi har liten eller ingen bakgrunn i faget, og de trenger faglig støtte i form av begrepsavklaringen og gode caser, som kan gjøres varig tilgjengelig f.eks. i kortvideoformat. Dette kommer i tillegg til søknad om midler for å utvikle EVU-emner rettet mot lærere.

Med hilsen

Thorgeir Kolshus